તામિલનાડુના તિરુવરુર જિલ્લામાં એક હાથણી લોકોના આકર્ષણનું કેન્દ્ર છે. આ હાથણીને બોબ કટ હેર સ્ટાઇલ કરવામાં આવી છે. માત્ર હેર સ્ટાઇલ જ યુનિક નથી, પણ તેના વાળમાં ગ્રે કલરથી હાઈલાઈટ્સ કરવામાં આવ્યા છે. સ્ટાઇલિશ હાથણીને કારણે સૌ કોઈમાં હાલ તે ચર્ચાનો વિષય બની છે. તેનું નામ સેંગામલમ છે. શ્રદ્ધાળુઓમાં આ હાથણી બોબ કટ સેંગામલમ તરીકે ઓળખાય છે. હાથણીના મહાવતે માત્ર હેર સ્ટાઇલ જ યુનિક નથી કરી, પણ હાથણીને ગરમી ન લાગે તે માટે મોંઘામાંની શાવર પેનલ પણ લગાવડાવી છે. મહાવતનું કહેવું છે કે તેમણે આ હાથણીને તેના બાળકની જેમ રાખી છે અને એટલે જ તેને હેર સ્ટાઇલ, હેર કલર કર્યા છે અને તેને તકલીફ ન પડે તે માટે શાવર પેનલ પણ લગાવી છે. ઇન્ટરનેટ પર એક વીડિયો જોઈને હાથણીના મહાવતને આ હેર સ્ટાઇલ કરવાનો આઇડિયા આવ્યો હતો. સેંગામલમને હેર સ્ટાઇલ કરવા માટે છ વર્ષ સુધી તેના વાળ વધાર્યા. સેંગામલમના વાળને સાફ-સુથરા રાખવા માટે એન્ટિ ડેન્ડ્રફ શેમ્પૂનો ઉપયોગ કરવામાં આવે છે. સેંગામલમ તેના વાળ ઝાડ કે પિલર સાથે ન રગડે તેનું ધ્યાન રાખવામાં આવે છે. સેંગામલમની હેર સ્ટાઇલને કારણે સેંગામલમ તો પ્રસિદ્ધ બની જ ગઈ છે, સાથે-સાથે તેનો મહાવત પણ લાઇમલાઇટમાં આવી ગયો છે અને અન્ય લોકો પણ હવે તેમના હાથીને સ્ટાઇલિશ બનાવવા માટે મહાવત પાસે ટિપ્સ લેવા આવી રહ્યા છે.